में अपनी माता जी गी पुच्छेया जे रातीं में इत्थें गै रौहना ऐ ? उसलै ए मेरे चित्त-चेते च नईं हा जे त्रै बरे, पूरे त्रै बरे-मतलब ज्हार-बारां सौ दिन ते इन्नियां गै रातां में इत्थें कट्टनियां न ! रातीं नींदर आई जां नईं, किश चेतै नईं । पर उनें दिनें नींदर औंदी गै नईं ही, बस टी.बी. ते सुखने ! त्रेलियां इन्नियां पौन्दियां हियां जे बड्डा तौलिया नचोड़ने आला होई जन्दा हा। उस्सै दिन रातीं, जिस दिन में हस्पताल दाखल होई, मेरी कन्ने आली खट्टा पर इक बारें-तेरें बरें दी कश्मीरी पंडतें दी बड़ी गै छैल कुड़ी बी दाखल होई। मिगी अज्ज बी चेतै ऐ, में जिसलै खट्टा पर लेटी दी ही, माता जी ने मेरे मुहैं च कोई मठेआई पाई ही। उनेंगी मेद नेईं ही जे में बचना ऐ। मरने कोला प्हैलें मेरी पसिन्दा दी सारी मठेआई ओ मिगी खलाई देना चाह्न्दियां हियां। उस कुड़ी कन्ने बी ओदी मां ही, भ्रा बी ते बब्ब बी हा। मिगी उसलै ख्याल आया जे, 1947 ई. च जेकर मेरे पिता जी मारे नेईं जन्दे तां में मान्दे गै नईं हा होना।